采蓮曲
作者：田錫
朝代：宋

paragraphs: 南谿秋水深淪漣，南村美人來采蓮。
蓮花灼灼葉田田，芳桂輕橈蘭作船。
采采紅蓮幾成束，蓮枝交衮相撐綠。
蓮蕊滿衣金粉撲，蓮子爲盃葉爲足。
唱歌相並畫舸舷，願得采賢如采蓮。
樊姬昔時進燕趙，幾人精彩朝霞鮮。
中有二人賢於己，柔明婉順君王前。
堪嗤羊侃錦繡妾，艷歌留怨朱絲弦。